På 60 plakater omdelt og ophængt i Nørresundby anklager en far, at en anden mand skjuler hans 16-årige datter.

De 60 plakater har i de sidste dage cirkuleret i Nørresundby området, det skriver Nordjyske.dk. Den 16-årige pige er stukket af fra sine forældre i Rungsted på Sjælland på grund af familiestridigheder, og er taget til Nørresundby, hvor hendes tre år ældre kæreste bor. De to familier, pigens far og kærestens far, er blevet uenige om, hvad der er bedst for pigen, og pigens far hænger nu offentligt kærestens far ud på plakater i området. - Firmaet og manden er nævnt ved navn, men hvem siger, at det, der står, overhovedet passer? Det er ikke lovligt at hænge folk ud på den måde, siger Henrik Bech, vagtchef ved Nordjyllands Politi til Nordjyske. Der er ikke tegn på en forbrydelse, så politiet foretager sig ikke mere i sagen. Pigen er stadig i Aalborg-området og har det efter sigende godt. Hørsholm Kommune går ifølge begge fædre ind i sagen på mandag.